Trods tidligere meldinger var der ikke rottegift i den eller de piller med ecstasy, som midt i februar var skyld i en 18-årig kvindes død.

Det har en undersøgelse af pillerne slået fast, oplyser vicepolitiinspektør Lars Bjerregaard fra Syd- og Sønderjyllands Politi til Ekstra Bladet.

Den 18-årige kvinde døde 18. februar. Hun kom fra en lille by sydøst for Esbjerg.

Få dage efter dødsfaldet fortalte familien til teenageren, at der var fundet spor af rottegift i pillerne.

Men det er der altså ikke fundet beviser for ved politiets undersøgelse.

- Af hensyn til familien vil jeg ikke gå nærmere ind i vores konklusioner. Men det sker som bekendt indimellem, at man pludselig dør af at tage ecstasypiller, siger vicepolitiinspektør Lars Bjerregaard.

- Der er altid en risiko ved indtagelsen af denne form for narko. Indholdet og styrken kan svinge meget fra pille til pille, siger han til avisen.

Det var angiveligt i forbindelse med en sammenkomst i Bramming, at den unge kvinde indtog de dødelige piller.

Hendes forældre slog efterfølgende alarm, men få timer senere døde teenageren på hospitalet. Hun havde flere gange fået hjertestop og var blevet genoplivet af lægerne.

Da politiet mødte op på adressen i Bramming, hvor festen blev holdt, fandt man flere personer, som også havde indtaget piller.

Ingen af de andre personer var dog blevet dårlige af stofferne.

To mænd på 20 og 22 år blev ifølge Ekstra Bladet anholdt og varetægtsfængslet efter dødsfaldet.